Първата скупщина на сърбите в Османското царство () заседава от 2 до 11 февруари 1909 година в Скопие. Скупщината приема резолюции по политически, икономически, църковни и училищни проблеми. Изисква да се зачитат законите и по-специално свободите и равноправността на гражданите и защита на сръбството в Османската империя. Депутатите осъждат анексията на Босна и Херцеговина. В друга резолюция се изисква сръбските митрополити да добият привилегиите, които имат гръцките митрополити. Искат сърбите да имат права и в епархиите, в които няма сръбски митрополити и селищата да имат правото да приемат сръбски или български свещеник по свое желание. В трета резолюция се иска на сърбите да се върне отнетото имущество, както и на чифлигарите да се позволи да си откупват имота от чифликчиите.